Hlýnun sjávar getur haft alvarlegar afleiðingar fyrir loðnugöngur Björn Birnir , prófessor í stærðfræði við University of California í Santa Barbara ( UCSB ) , segir að umhverfisáhrif geti haft afdrifaríkar afleiðingar fyrir göngu loðnunnar inn á Íslandsmið í framtíðinni . Björn hefur unnið reiknilíkan í samstarfi við vísindamenn við UCSB , Háskóla Íslands og Hafrannsóknarstofnun með það í huga að spá fyrir um göngu loðnunnar inn á miðin við landið . Þetta kom fram í máli Björn í gær á opnum fyrirlestri í Háskóla Íslands þar sem hann fjallaði um loðnugöngur á Íslandsmiðum . Björn sýndi fram á í fyrirlestri sínum hvernig unnt er með stærðfræðilegum aðferðum og nútímatölvum að reikna göngur loðnunnar . Sýnid hann hvernig ferðum loðnunnar er aðallega stjórnað af straumum og hitastigi sjávar . Þannig getur hlýnun sjávar haft verulega alvarlegar afleiðingar fyrir göngur loðnunnar inn á Íslandsmið og þannig valdið Íslendingum miklum búsifjum . Í máli Björns kom fram að loðnan sé ákaflega nytsamlegur fiskur því hún flytji lífmassa úr norðurhöfum hingað á Íslandsmið . “ Hún étur ógrynni dýrasvifs í Íshafinu og flytur þannig gríðarlegan lífmassa á suðlægari slóðir þar sem nytjafiskar Íslendinga geta étið loðnuna og notið hins stórkostlega grænþörungablóma í Íshafinu á sumrin , ” sagði Björn . “ Það er bara einn aðili sem hefur meiri áhuga á loðnunni en við , og það er þorskurinn , ” sagði hann og vísaði þá til þess að loðnan er ekki bara nytjafiskur í þeim skilningi að menn vilja veiða hana og vinna , heldur er hún gríðarlega mikilvægur hluti í fæðu þorsksins . Með því að nýta saman rannsóknir á fæðu í kviði þorsksins , sem fæst meðal annars í svokölluðu togararalli , og niðurstöðum úr reiknilíkani Björns og félaga , má fá enn nánari upplýsingar um loðnugöngurnar og magn þeirrar loðnu sem gengur upp að ströndum landsins . Í fyrirlestri Björns var einnig fjallað um hvernig hægt væri að beita stærðfræðilíkani til að finna hagkvæmustu aðferðina til veiða .